มาสเตอร์แอดเปิดโครงการพนักงานซื้อหุ้นบริษัท3ปี
บอร์ดมาสเตอร์แอดไฟเขียวโครงการร่วมลงทุนระหว่างนายจ้าง-ลูกจ้าง
19 ก.ค. 2553

บอร์ดมาสเตอร์แอดไฟเขียวโครงการร่วมลงทุนระหว่างนายจ้าง-ลูกจ้าง
คณะกรรมการบริษัท มาสเตอร์แอด มีมติอนุมัติโครงการร่วมลงทุนระหว่างนายจ้างและลูกจ้าง (อีจิ๊ป) ของบริษัท และบริษัทย่อยคือ MACO โดยจะลงทุนซื้อหุ้นของบริษัทฯ สะสมเป็นรายงวด เริ่มตั้งแต่วันที่ 19 ก.ค. 2553 ถึงวันที่ 31 ก.ค. 2556 รวมระยะเวลา 3 ปี
สำหรับพนักงานที่มีส่วนเข้าร่วมโครงการนี้ เป็นระดับแผนกและได้รับการบรรจุเป็นพนักงานประจำ ของบริษัทและบริษัทย่อย โดยเป็นไปตามความสมัครใจของผู้ที่มีสิทธิเข้าร่วมโครงการ ทั้งนี้สามารถสมัครเข้าร่วมโครงการได้ทุกๆ 6 เดือน
"บริษัทจะหักเงินเดือนผู้เข้าร่วมโครงการในอัตราไม่เกิน 5% ของเงินเดือนในแต่ละ เดือน จนกว่าจะสิ้นสุดโครงการเพื่อสะสมเข้ากองทุน และจะจ่ายสมทบในอัตรา80% ของเงินที่หักจากผู้เข้าร่วมโครงการทุกเดือน โดยบริษัทหลักทรัพย์ ฟิลลิป (ประเทศไทย)จะเป็นตัวแทนนำเงินในกองทุนไปซื้อหุ้นบริษัทในตลาดหลักทรัพย์"
ทั้งนี้ผู้เข้าร่วมโครงการมีสิทธิขายหุ้นของบริษัทก็ต่อเมื่อโครงการมีอายุครบ 1 ปี สามารถขายหุ้นได้ 30% ของจำนวนหุ้นที่สะสมได้ ครบ 2 ปี สามารถขายหุ้นได้ 60% และเมื่อโครงการมีอายุครบ 3 ปี สามารถขายหุ้นได้ 100% ของจำนวนหุ้นที่สะสมได้